CELEX: 52017PC0273
Language: sl
Date: 2017-05-23
Title: Predlog SKLEP SVETA o stališču, ki se zastopa v imenu Evropske unije v Evropskem odboru za pripravo standardov za plovbo po celinskih plovnih poteh (CESNI) in na plenarnem zasedanju Centralne komisije za plovbo po Renu (CCNR) o sprejetju standardov v zvezi s tehničnimi zahtevami za plovila za celinsko plovbo in spremembi prehodnih določb v zvezi s temi plovili

EVROPSKA KOMISIJA
            Bruselj, 23.5.2017
            COM(2017) 273 final
            2017/0110(NLE)
            Predlog
            SKLEP SVETA
            o stališču, ki se zastopa v imenu Evropske unije v Evropskem odboru za pripravo standardov za plovbo po celinskih plovnih poteh (CESNI) in na plenarnem zasedanju Centralne komisije za plovbo po Renu (CCNR) o sprejetju standardov v zvezi s tehničnimi zahtevami za plovila za celinsko plovbo in spremembi prehodnih določb v zvezi s temi plovili
            
               
         
         
            
               OBRAZLOŽITVENI MEMORANDUM
            
            
               
            
            
               1.OZADJE PREDLOGA
            
            
               Ta predlog zadeva sprejetje sklepa Sveta ob uporabi člena 218(9) PDEU za določitev stališča Unije na zasedanju Evropskega odbora za pripravo standardov za plovbo po celinskih plovnih poteh (CESNI) dne 6. julija 2017 v zvezi z evropskim standardom o določitvi tehničnih zahtev za plovila za celinsko plovbo in na plenarnem zasedanju Centralne komisije za plovbo po Renu (CCNR) dne 31. maja 2017 v zvezi s sprejetjem sprememb prehodnih določb, ki se nanašajo na omenjena plovila.
            
            
               Sklep, torej določitev stališča Unije, je potreben zato, da se zagotovi ustrezno upoštevanje interesov EU na mednarodni ravni, ko se sprejemajo akti, ki se nanašajo na oblikovanje tehničnih standardov za plovila za celinsko plovbo. Ti standardi so zajeti v zakonodajo EU, zlasti v Direktivo (EU) 2016/1629 Evropskega parlamenta in Sveta z dne 14. septembra 2016 o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES, ki vsebuje neposreden sklic na navedene standarde.
            
            
               1.1CCNR in CESNI 
            
            
               CCNR je mednarodna organizacija z regulativnimi pristojnostmi na področju celinske plovbe na Renu. Štiri države članice (Belgija, Francija, Nemčija in Nizozemska) ter Švica so pogodbenice CCNR.
            
            
               Leta 2015 je CCNR odobrila oblikovanje in delovanje odbora CESNI. Naloge odbora vključujejo sprejetje tehničnih standardov na različnih področjih, zlasti v zvezi s plovili, informacijsko tehnologijo in posadko, enotno razlago teh standardov in ustreznih postopkov ter posvetovanja o varnosti plovbe, varstvu okolja ali drugih področjih plovbe. 
            
            
               CESNI je sestavljen iz strokovnjakov, ki predstavljajo države članice CCNR in EU ter imajo glasovalne pravice, in sicer en glas na državo. 
            
            
               EU ni pogodbenica CCNR ali CESNI. Vendar pa lahko skupaj z mednarodnimi organizacijami, katerih poslanstvo vključuje področja, ki zadevajo CESNI, sodeluje pri delu CESNI brez glasovalnih pravic. 
            
            
               CESNI standarde sprejema soglasno na podlagi glasov navzočih članic CCNR in navzočih držav članic EU. Če o uvrstitvi sprejetja standardov na dnevni red ni mogoče doseči soglasja, CESNI sprejme odločitev z dvotretjinsko večino glasov članic, ki so na seji navzoče. V naslednjem koraku CESNI soglasno sprejme standarde na podlagi glasov navzočih članic CCNR in navzočih držav članic EU. Po sprejetju se standardom dodelijo enolične sklicne številke in standardi se objavijo.
            
            
               CCNR si je nabrala veliko izkušenj pri pripravi tehničnih zahtev za plovila za celinsko plovbo. CESNI, ki je bil ustanovljen v okviru CCNR ob sodelovanju vseh držav članic EU, ima zato potrebno strokovno znanje in geografsko reprezentativnost za oblikovanje skupnih standardov, ki veljajo za celotno omrežje celinskih plovnih poti v Evropski Uniji.
            
            
               1.2Evropski standard o določitvi tehničnih zahtev za plovila za celinsko plovbo 
            
            
               Da se zagotovi skladnost dveh obstoječih pravnih ureditev za tehnične zahteve za plovila za celinsko plovbo (Ren in EU), je treba zagotoviti enake standarde. Zakonodaja EU in akt CCNR se bosta sklicevala na standarde, ki jih bo pripravil CESNI za standard ES-TRIN 2017/01 od 7. oktobra 2018 (rok za prenos Direktive EU 2016/1629 in datum začetka uporabe standarda ES-TRIN 2017/01). 
            
            
               Zakonodaja EU in regulativna ureditev Centralne komisije za plovbo po Renu (CCNR) za plovila, namenjena za plovbo po celinskih plovnih poteh, bosta v celoti usklajeni od 8. oktobra 2018. 
            
            
               PREHODNE DOLOČBE
            
            
               Da se zagotovi postopno prilagajanje obstoječe flote novim tehničnim zahtevam, uredbe o inšpekcijskih pregledih plovil, ki plujejo po Renu (RVIR), vključujejo prehodne določbe. Prehodno obdobje se lahko zelo razlikuje (od nekaj let do več desetletij). 
            
            
               Na podlagi t. i. moratorija z dne 12. junija 2014 je CCNR obdobje podaljšala za tri leta, in sicer do 30. novembra 2017 za naslednjih osem prehodnih določb: 
            
            
               ·namestitev in meritev prezračevalnih cevi ter priključki na rezervoarjih za gorivo;
            
         
         
            
               ·najvišja raven hrupa za stacionarna plovila, najvišji dovoljeni zvočni tlak v strojnici, zvočni tlak, ki ga plovilo ustvari na krmilnem mestu, hrup in vibracije v bivalnih prostorih;
            
            
               ·uporaba evropskega standarda za čolne;
            
            
               ·tablica proizvajalca, varnostne naprave, ladijska dokumentacija za žerjave;
            
            
               ·poti za izhod v sili na potniških plovilih, ki ne vodijo skozi ladijske kuhinje;
            
            
               ·zahteve za pogonski sistem potniških plovil;
            
            
               ·zahteve za alarmni sistem za opozarjanje vodstva in posadke potniških plovil;
            
            
               ·zahteve za električne napeljave.
            
            
               Namen CCNR je bil uporabiti to triletno obdobje za oblikovanje trajnih rešitev, da se operaterjem dopusti dovolj časa za njihovo sprejetje. 
            
            
               Treba je poudariti, da bodo sedanje prehodne določbe iz RVIR prenehale veljati 30. novembra 2017, enajst mesecev pred 7. oktobrom 2018 (začetek uporabe standarda ES-TRIN v Direktivi (EU) 2016/1629 in okviru CCNR). 
            
            
               Te prehodne določbe so tudi vključene v standard ES-TRIN 2015/1 (na katerega se sklicuje Direktiva (EU) 2016/1629). Novi standard ES-TRIN (2017/1) predvideva vključitev določb, ki zajemajo, kjer je ustrezno, vse prehodne ureditve, za katere velja moratorij. Za dve od teh prehodnih določb so trajne rešitve vključene v ES-TRIN 2017/1 (namestitev in meritev prezračevalnih cevi ter priključki na rezervoarjih za gorivo in tablica proizvajalca, varnostne naprave, ladijska dokumentacija za žerjave), za preostalih šest pa standard ES-TRIN 2017/1 predvideva dodatno podaljšanje uporabe prehodnih določb (do standarda ES-TRIN 2019). 
            
            
               Da se premosti vrzel med koncem moratorija in začetkom uporabe standarda ES-TRIN 2017/1, je treba delno podaljšati moratorij v RVIR vsaj do 6. oktobra 2017 (datum, do katerega bi se začel uporabljati standard ES-TRIN 2017/1). 
            
            
               Namen CCNR je predlagati spremembo RVIR za te prehodne določbe, ki bodo prenehale veljati 30. novembra 2017. 
            
            
               Države članice CCNR, vključno s štirimi državami članicami EU, bodo zaprošene, da maja 2017 na naslednjem plenarnem zasedanju CCNR odobrijo podaljšanje teh prehodnih določb.
            
            
               Standard ES-TRIN 
            
            
               Prvo različico standarda ES-TRIN (ES-TRIN 2015) je CESNI dokončal na zasedanju 28. septembra 2015. Formalno je bila sprejeta na plenarnem zasedanju CESNI 26. novembra 2015. 
            
            
               S Sklepom Sveta (EU) 2015/2176
                  1
                je bilo določeno stališče, ki se zastopa v imenu Unije v CESNI in na plenarnem zasedanju CCNR v zvezi s sprejetjem standarda ES-TRIN 2015. 
            
            
               Ta standard določa enotne tehnične zahteve, ki so potrebne za zagotovitev varnosti plovil za celinsko plovbo. Vključuje določbe v zvezi z ladjedelništvom ter opremljanjem plovil za celinsko plovbo in opremo za ta plovila, posebne določbe glede določenih kategorij plovil, kot so potniška plovila, potiskani sestavi in kontejnerska plovila, določbe glede identifikacije plovil, obrazcev spričeval in registra, prehodne določbe ter navodila za uporabo tehničnega standarda. 
            
            
               Standard ES-TRIN se redno posodablja, pri čemer se upošteva delo delovnih skupin CESNI.
            
            
               Redno posodabljanje je potrebno zaradi:
            
            
               ·vzdrževanja visoke ravni varnosti pri plovbi po celinskih plovnih poteh;
            
         
         
            
               ·sledenja tehničnemu napredku (npr. prostor za krmiljenje, navigacijska oprema);
            
            
               ·zagotavljanja skladnosti s pravnim okvirom EU (npr. uredba za necestno mobilno mehanizacijo).
            
            
               Leta 2016 so strokovnjaki CESNI pripravili standard ES-TRIN 2017/1. 
            
            
               Standard ES-TRIN 2017/1 vključuje različne spremembe, zlasti na naslednjih področjih:
            
            
               ·dvižni prostor za krmiljenje;
            
            
               ·posodobitev sklicev na različne mednarodne standarde;
            
            
               ·emisije plinastih in trdnih onesnaževal iz motorjev;
            
            
               ·električne naprave in oprema;
            
            
               ·protipožarni sistemi;
            
            
               ·tablica proizvajalca za žerjave;
            
            
               ·posodobitev določb glede navigacijske in informacijske opreme;
            
            
               ·popravki prehodnih določb o homologirani opremi.
            
            
               CESNI je na zasedanju 23. marca 2017 sprejel soglasno odločitev, da se sprejetje posodobljene različice standarda ES-TRIN (ES-TRIN 2017/1) uvrsti na zasedanje 6. julija 2017. Pred tem zasedanjem julija se pričakujejo le formalne in manjše spremembe osnutka standarda ES-TRIN. Standardi bodo objavljeni na posebnem spletnem mestu (cesni.eu).
            
            
               2.USTREZNA ZAKONODAJA EU IN PRISTOJNOST EU
            
            
               Direktiva 2006/87/ES zagotavlja, da se spričevala Unije za plovbo po celinskih plovnih poteh izdajajo za plovne objekte, ki izpolnjujejo tehnične zahteve za plovila za celinsko plovbo, določene v Prilogi II k tej direktivi, za katere je bila potrjena enakovrednost s tehničnimi zahtevami iz uporabe revidirane konvencije o plovbi po Renu.
            
            
               Spričevala, izdana na podlagi člena 22 revidirane konvencije o plovbi po Renu, in spričevala Unije za plovbo po celinskih plovnih poteh se z vidika tehničnih zahtev za plovila štejejo kot enakovredna, zlasti ker so tehnične zahteve iz pravnega okvira EU v glavnem temeljile na tehničnih zahtevah uredb o inšpekcijskih pregledih plovil, ki plujejo po Renu.
            
            
               Poleg tega člen 20 Direktive 2006/87/ES določa, da morajo zaradi zagotavljanja enakovredne ravni varnosti vse spremembe Priloge II na podlagi tehničnega napredka ali razvoja na tem področju, ki je rezultat dela mednarodnih organizacij, zlasti CCNR, še naprej zagotavljati enakovrednost spričeval, izdanih v skladu z ustreznimi pravnimi okviri.
            
            
               Zato lahko vsak razvoj, ki izhaja iz sprememb tehničnih zahtev v okviru CCNR in posledično tudi sprememb prehodnih ureditev v tem okviru, vpliva na Direktivo 2006/87/ES. 
            
            
               Poleg tega je bila 16. septembra 2016 objavljena Direktiva (EU) 2016/1629.
            
            
               Države članice, na katere je direktiva naslovljena, morajo do 7. oktobra 2018 sprejeti vse potrebne ukrepe za zagotovitev skladnosti s to direktivo.
            
         
         
            
               Priloga II direktive vsebuje vse tehnične zahteve, ki se uporabljajo za plovne objekte. Navedena priloga se sklicuje na standard ES-TRIN 2015/1. Poleg tega člen 31(1) Direktive navaja, da Komisija (...) sprejme delegirane akte za prilagoditev Priloge II, s katerimi se brez odlašanja posodobi sklicevanje na najnovejšo različico standarda ES-TRIN in se določi datum začetka njegove uporabe.
            
            
               Kot je navedeno zgoraj, je CESNI, ki deluje pod okriljem CCNR in je odprt za strokovnjake iz vseh držav članic, odgovoren za pripravo tehničnih standardov na področju plovbe po celinskih plovnih poteh, na katere bi se morala sklicevati Unija.
            
            
               Uvodna izjava (21) Direktive (EU) 2016/1629 pojasnjuje, da je CESNI bil ustanovljen, da bi se olajšala harmonizacija tehničnih standardov, ki se uporabljajo v sektorju plovbe po celinskih plovnih poteh v Evropi. Direktiva nadalje navaja, da bi bilo za zagotovitev visoke ravni varnosti in učinkovitosti plovbe po celinskih plovnih poteh, ohranitev enakovrednosti spričeval za plovbo po celinskih plovnih poteh ter upoštevanje znanstvenega in tehničnega napredka in drugega razvoja v tem sektorju treba posodabljati sklicevanje na veljavni evropski standard o določitvi tehničnih zahtev za plovila za plovbo po celinskih plovnih poteh (standard ES-TRIN). 
            
            
               3.REZULTATI POSVETOVANJ Z DELEŽNIKI 
            
            
               Posodobitev tehničnega standarda ES-TRIN se je intenzivno pripravljala na ravni strokovnjakov CESNI. Opravljena so bila posvetovanja s številnimi strokovnjaki iz javnega in zasebnega sektorja. Med razvojem standarda na ravni CESNI so potekali naslednji tehnični sestanki:
            
            
               ·delovni sestanki (23.–24. 2. 2016, 14.–15. 6. 2016, 30.–31. 8. 2016, 29.–30. 11. 2016, 21.–22. 2. 2017) in 
            
            
               ·zasedanje odbora (23. 3. 2017).
            
            
               Ti sestanki so omogočili dosego dogovora na ravni strokovnjakov glede tehničnih zahtev za plovila za celinsko plovbo.
            
            
               4.POTREBA PO ODLOČITVI V SKLADU S ČLENOM 218(9) PDEU
            
            
               Člen 218(9) PDEU določa, da „Svet na predlog Komisije [...] sprejme sklep [...] o določitvi stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               V zvezi z uporabo člena 218(9) PDEU je treba upoštevati navedeni postopek po tem, ko so izpolnjeni vsi pogoji iz tega člena. Ti pogoji so: (a) ustrezno področje sodi v pristojnost Unije, (b) stališče Unije se izrazi v organu, ustanovljenem na podlagi mednarodnega sporazuma, kadar je ta organ pozvan, naj sprejme (c) akte s pravnim učinkom. V sodni praksi je bilo pojasnjeno, da članstvo Unije v ustreznem organu ni predpogoj za uporabo člena 218(9) PDEU.
            
            
               V tem primeru je očitno ne le, da tehnične zahteve za plovila za celinsko plovbo sodijo v pristojnost Unije, temveč je EU poleg tega svojo pristojnost izvajala na podlagi Direktive 2006/87/ES in Direktive (EU) 2016/1629, področje tehničnih zahtev za celinsko plovbo pa pretežno urejajo skupna pravila Unije.
            
            
               CESNI in CCNR izpolnjujeta drugo merilo, tj. sta organa, ustanovljena na podlagi mednarodnega sporazuma.
            
            
               Čeprav pravila, ki jih sprejme CESNI, sama po sebi niso zavezujoča, je jasno, da bodo postala zavezujoča za članice CCNR, ko bo CCNR spremenil svoj zakonodajni okvir (uredbe o inšpekcijskih pregledih plovil, ki plujejo po Renu) s sklicevanjem na standard, ki ga sprejme CESNI, in ko bo ta standard postal obvezen v okviru uporabe revidirane konvencije o plovbi po Renu. Taka uredba zavezuje članice CCNR na podlagi Mannheimske konvencije o plovbi po Renu z dne 17. oktobra 1868
                  2
               . 
            
            
               Poleg tega je iz sodne prakse Sodišča Evropske unije jasno razvidno tudi, da se za namene uporabe člena 218(9) PDEU nezavezujoči akt mednarodne organizacije lahko šteje kot „akt s pravnimi učinki“, kadar ta akt lahko odločilno vpliva na vsebino zakonodaje EU. Kot je pojasnjeno zgoraj, je treba za vse spremembe Direktive (EU) 2006/87 upoštevati okvir, ki se uporablja na podlagi revidirane konvencije o plovbi po Renu.
            
            
               Tehnični standardi, ki jih sprejme CESNI, so vključeni v Prilogo II k Direktivi 2016/1629 in jih je treba posodobiti z delegiranimi akti.
            
            
               Zato mora Svet sprejeti sklep na podlagi člena 218(9) PDEU o določitvi stališča, ki se v imenu Unije zastopa najprej na ravni CESNI za sprejetje standardov v zvezi s tehničnimi zahtevami za plovila za celinsko plovbo in nato na ravni CCNR za spremembo RVIR v zvezi s prehodnimi ureditvami.
            
            
            
               2017/0110 (NLE)
            
            
               Predlog
            
         
         
            
               SKLEP SVETA
            
            
               o stališču, ki se zastopa v imenu Evropske unije v Evropskem odboru za pripravo standardov za plovbo po celinskih plovnih poteh (CESNI) in na plenarnem zasedanju Centralne komisije za plovbo po Renu (CCNR) o sprejetju standardov v zvezi s tehničnimi zahtevami za plovila za celinsko plovbo in spremembi prehodnih določb v zvezi s temi plovili
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 91(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Namen ukrepov Unije na področju celinske plovbe bi moral biti, da se zagotovi enotnost pri razvoju tehničnih zahtev, ki se uporabljajo v Uniji, za plovila za celinsko plovbo, ki se uporabljajo v Uniji.
            
            
               (2)Na plenarnem zasedanju CCNR dne 31. maja 2017 bo po pričakovanjih podaljšana veljavnost zadevnih prehodnih določb do 6. oktobra 2018.
            
            
               (3)Evropski odbor za pripravo standardov za plovbo po celinskih plovnih poteh (CESNI) je bil ustanovljen 3. junija 2015 v okviru Centralne komisije za plovbo po Renu (CCNR) zaradi razvoja tehničnih standardov za celinsko plovbo na različnih področjih, zlasti v zvezi s plovili, informacijsko tehnologijo in posadko.
            
            
               (4)Pričakuje se, da bo CESNI na svojem zasedanju 6. julija 2017 sprejel standard v zvezi s tehničnimi zahtevami za plovila za celinsko plovbo. 
            
            
               (5)Trenutno ima osem posebnih tehničnih zahtev iz uredb o inšpekcijskih pregledih plovil, ki plujejo po Renu (RVIR), v okviru CCNR koristi od prehodnih določb v RVIR. Uporaba prehodnih določb RVIR je bila podaljšana po moratoriju. To podaljšanje bo poteklo 30. novembra 2017. Direktiva 2006/87/ES Evropskega parlamenta in Sveta zagotavlja, da se spričevala Unije za plovbo po celinskih plovnih poteh izdajajo za plovne objekte, ki izpolnjujejo tehnične zahteve za plovila za celinsko plovbo, določene v Prilogi II k navedeni direktivi, za katere je bila potrjena enakovrednost s tehničnimi zahtevami iz uporabe revidirane konvencije o plovbi po Renu. Poleg tega so te prehodne določbe del standarda ES-TRIN 2015/1, ki se uporablja v skladu s Prilogo II k Direktivi (EU) 2016/1629. 
            
            
               (6)Da se zagotovi neprekinjenost med obstoječimi pravili in zahtevami v standardu ES-TRIN 2017/1, se predlaga podaljšanje uporabe prehodnih določb RVIR, vključenih v moratorij, in sicer do 6. oktobra 2018.  
            
            
               (7)Standard, ki ga sprejme CESNI, določa enotne tehnične zahteve, ki so potrebne za zagotovitev varnosti plovil za celinsko plovbo. Vključuje določbe v zvezi z ladjedelništvom ter opremljanjem plovil za celinsko plovbo in opremo za ta plovila, posebne določbe glede določenih kategorij plovil, kot so potniška plovila, potiskani sestavi in kontejnerska plovila, določbe glede opreme za sistem samodejnega prepoznavanja, določbe glede identifikacije plovil, obrazcev spričeval in registra, prehodne določbe ter navodila za uporabo tehničnega standarda. 
            
            
               (8)Direktiva (EU) 2016/1629 Evropskega parlamenta in Sveta
                  3
               , ki bo s 7. oktobrom 2018 razveljavila Direktivo 2006/87/ES Evropskega parlamenta in Sveta
                  4
               , se v Prilogi II neposredno sklicuje na tehnične zahteve za plovne objekte, ki so tiste iz standarda ES-TRIN 2015/1. Komisija je pooblaščena za prilagoditev tega sklica v Prilogi II na zadnjo različico standarda ES-TRIN in za določitev njegovega datuma začetka uporabe.
            
            
               (9)Zato bo standard v zvezi s tehničnimi zahtevami za plovila za celinsko plovbo, ki ga sprejme CESNI, vplival na Direktivo 
               
                  (EU)
               
                2016/1629.
            
            
               (10)Unija ni članica CCNR ali CESNI. Zato je nujno, da Svet pooblasti države članice, da izrazijo stališče Unije o sprejetju standarda v zvezi s tehničnimi zahtevami za plovila za celinsko plovbo in prehodnimi določbami v zvezi s temi plovili.
            
            
               SPREJEL NASLEDNJI SKLEP: 
            
            
               Člen 1
            
            
               1.Stališče, ki se zastopa v imenu Evropske unije na plenarnem zasedanju Centralne komisije za plovbo po Renu (CCNR) dne 31. maja 2017, je, da se podaljša moratorij prehodnih določb za naslednjih osem tehničnih zahtev vsaj do 6. oktobra 2018:
            
            
               (a)namestitev in meritev prezračevalnih cevi ter priključki na rezervoarjih za gorivo;
            
         
         
            
               (b)najvišja raven hrupa za stacionarna plovila, najvišji dovoljeni zvočni tlak v strojnici, zvočni tlak, ki ga plovilo ustvari na krmilnem mestu, hrup in vibracije v bivalnih prostorih;
            
            
               (c)uporaba evropskega standarda za čolne;
            
            
               (d)tablica proizvajalca, varnostne naprave, ladijska dokumentacija za žerjave;
            
            
               (e)poti za izhod v sili na potniških plovilih, ki ne vodijo skozi ladijske kuhinje;
            
            
               (f)zahteve za pogonski sistem potniških plovil;
            
            
               (g)zahteve za alarmni sistem za opozarjanje vodstva in posadke potniških plovil;
            
            
               (h)zahteve za električne napeljave.
            
            
               2.Stališče, ki se zastopa v imenu Evropske unije na zasedanju Evropskega odbora za pripravo standardov za plovbo po celinskih plovnih poteh (CESNI) dne 6. julija 2017, je, da se sprejme evropski standard o določitvi tehničnih zahtev za plovila za plovbo po celinskih plovnih poteh (standard ES-TRIN) 2017/1.
            
            
               Člen 2
            
            
               1.Stališče Unije iz člena 1(1) izrazijo države članice, pri čemer ravnajo skupaj v interesu Unije.
            
            
               2.Stališče Unije iz člena 1(2) izrazijo države članice, ki so članice CCNR, pri čemer ravnajo skupaj v interesu Unije.
            
            
               Člen 3
            
            
               Manjše spremembe stališč iz člena 1 se lahko dogovorijo, ne da bi bila potrebna nadaljnja odločitev Sveta.
            
            
               Člen 4
            
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 307, 25.11.2015, str. 25.
               
               
                  
                     (2)
                  Revidirana konvencija o plovbi po Renu z dne 17. oktobra 1868, kakor je bila spremenjena 20. novembra 1963.
               
               
                  
                     (3)
                  Direktiva (EU) 2016/1629 Evropskega parlamenta in Sveta z dne 14. septembra 2016 o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES (UL L 252, 16.9.2016, str. 118).
               
               
                  
                     (4)
                  Direktiva 2006/87/ES Evropskega parlamenta in Sveta z dne 12. decembra 2006 o tehničnih predpisih za plovila, namenjena za plovbo po celinskih plovnih poteh, in razveljavitvi Direktive Sveta 82/714/EGS (
                  
                     UL L 389, 30.12.2006, str. 1
                  
                  ).